
RAPORT DE SPECIALITATE

privind aprobarea Studiului de Fezabilitate pentru obiectivul de investiţii 
,,Reabilitare Podul Iuliu Maniu (Muncii)”
Având în vedere Expunerea de motive a Primarului și Proiectul de Hotărâre privind aprobarea Studiului de Fezabilitate pentru obiectivul de investiţii ,,Reabilitare Podul Iuliu Maniu (Muncii)”.

Facem următoarele precizări: 

Direcţia Generală Drumuri, Poduri, Parcaje și Rețele de Utilități prin Biroul Drumuri, Poduri și Parcaje are cuprins în programul de dezvoltare aferent anului 2019 obiectivul de investiţii ,,Reabilitare Podul Iuliu Maniu (Muncii)”. 
Podul Iuliu Maniu (Muncii) este amplasat în municipiul Timişoara şi asigură continuitatea bulevardului Iuliu Maniu peste Canalul Bega, realizând astfel legătura rutieră între zona Gării de Nord şi zona Calea Şagului.

 Podul Iuliu Maniu (Muncii) este un pod dalat pe fâşii cu goluri prefabricate, prezintă o lungime totală de 72,30 m, cu deschidere centrală de 32,10 m peste râul Bega şi două deschideri laterale egale de 20,10 m fiecare. 

Calea pe pod prezintă o lăţime totală de 20,50 m compusă din zonă carosabilă de 14,00 m pentru 4 benzi de circulaţie de 3,50 m lăţime fiecare şi două trotuare pietonale denivelate de 3,25 m lăţime fiecare.

În urma expertizei tehnice s-a constatat starea necorespunzătoare a suprastructurii, a elementelor de rezistenţă care susţin calea, a infrastructurii, a aparatelor de reazem,  degradări ale malurilor şi modificări de albie, degradări în zona carosabilă şi trotuare.

Având în vedere starea avansată de degradare a structurii în ansamblu, capacitatea sa portantă redusă, precum şi necesităţile traficului actual şi de perspectivă, soluţia optimă în acest caz ar fi reabilitarea acestui pod.
Din aceste considerente şi prin faptul că prognoza traficului prevede o creştere semnificativă a intensităţii traficului, lucrările de reabilitare sunt impetuos necesare şi oportune.

Lucrările vor consta în reabilitarea podului prin înlocuirea totală a suprastructurii cu o structură mixtă oțel-beton. Calea pe pod va fi formată din 4 benzi de circulație de 3,50m lățime fiecare. Trotuarele vor avea lățimea totală de 3,25m (0,50- pentru montare parapet; 1,75m destinat circulației pietonale și 1,00m destinat circulației bicicliștilor) și vor fi delimitate de partea carosabilă prin parapete pietonale. Se vor înlocui scările de acces din beton cu scări noi din metal. Central scara va fi prevăzută cu tiranți verticali care vor avea rol de suport al vegetației urcătoare poziționată la bază și vor fi iluminate prin montarea de proiectoare.

Studiul de Fezabilitate aferent obiectivului de investiții ,,Reabilitare Podul Iuliu Maniu (Muncii)”, a fost întocmit de S.C. Pod Proiect SRL în baza contractului de prestare de servicii nr. 152/16.10.2017.

În vederea realizării investiţiei este necesară aprobarea Studiului de Fezabilitate - Reabilitare Podul Iuliu Maniu (Muncii).

Valoarea totală a investiţiei ,,Reabilitare Podul Iuliu Maniu (Muncii)” este estimată, conform devizului general al investiţiei, la 43.308.735,48 lei (inclusiv TVA), din care construcții montaj C+M – 39.340.621,79 lei (inclusiv TVA).
Durata pentru execuţia lucrărilor proiectate este estimată la 14 luni.

Sursa de finanţare: Bugetul local capitolul Cap 84.02.03.01. Drumuri și Poduri.
Ținând cont de prevederile:

- O.G. nr.43/1997 privind regimul drumurilor, republicat și Ordinul nr.49/27.01.1998 pentru aprobarea Normelor tehnice privind proiectarea și realizarea străzilor în localitățile urbane, cap.3, pct. 3.8: “Desfiinţarea, lărgirea sau crearea de străzi noi în cadrul unor cvartaluri existente se pot face prin hotărâre a Guvernului, la propunerea Regiei Autonome "Administraţia Națională a Drumurilor din România", în cazul drumurilor naţionale, prin hotărâre a consiliilor locale, în cazul străzilor, şi la propunerea consiliilor judeţene, în cazul drumurilor judeţene.” 
și 
- având în vedere cele expuse în prezentul raport propunem aprobarea Studiului de Fezabilitate aferent obiectivul de investiţii ,,Reabilitare Podul Iuliu Maniu (Muncii)”.

